“IOC” ลั่นไม่เลื่อน “โอลิมปิก 2020” ที่ญี่ปุ่น! มั่นใจมาตรการรับมือ “โควิด-19”
“ประธาน IOC” ลั่น “โอลิมปิก 2020” ที่ญี่ปุ่น จัดตามโปรแกรมเดิม 24 ก.ค.-9 ส.ค.นี้! มั่นใจมาตรการรับมือ “โควิด-19” 
“ประธาน IOC” ลั่น “โอลิมปิก 2020” ที่ญี่ปุ่น จัดตามโปรแกรมเดิม 24 ก.ค.-9 ส.ค.นี้! มั่นใจมาตรการรับมือ “โควิด-19”
4 มี.ค. 2563

โธมัส บาค ประธานคณะกรรมการโอลิมปิกสากล ออกมายืนยันภายหลังการประชุมคณะกรรมการโอลิมปิกสากล (IOC) เกี่ยวกับความพร้อมในการจัดการแข่งขันโอลิมปิกเกมส์ 2020 ที่กรุงโตเกียว ประเทศญี่ปุ่น ว่า โอลิมปิกเกมส์ 2020 จะทำการแข่งขันตามโปรแกรมเดิม ในระหว่างวันที่ 24 ก.ค.-9 ส.ค.นี้ แม้จะมีข้อเสนอจากหลายฝ่ายให้เลื่อน เนื่องจากวิตกกังวลในสถานการณ์การแพร่ระบาดของไวรัสโคโรนาสายพันธุ์ใหม่ (โควิด-19) ที่กำลังกระจายไปทั่วโลก
โดย IOC ได้มีการตั้งทีมเฉพาะกิจร่วมกับรัฐบาลญี่ปุ่น และองค์การอนามัยโลก (WHO) ตั้งแต่กลางเดือน ก.พ. เพื่อรับมือกับไวรัสโควิด-19 อย่างเต็มกำลัง
“IOC ขอแสดงความมุ่งมั่นในการดำเนินจัดแข่งขันกีฬาโอลิมปิกเกมส์ ต่อไป โดยผมอยากสนับสนุน และแจ้งให้นักกีฬาทุกคนซึ่งจะเข้าร่วมแข่งขันครั้งนี้ให้เตรียมความพร้อมอย่างเต็มที่ และ IOC จะปฏิบัติตามคำแนะนำขององค์การอนามัยโลก ในฐานะหน่วยงานโดยตรงในเรื่องนี้อย่างเคร่งครัด ซึ่ง ณ เวลานี้ อยากจะสนับสนุนและแจ้งให้นักกีฬาทุกคนที่ได้สิทธิ์เข้าแข่งขัน เตรียมความพร้อมสำหรับการแข่งขันกีฬาโอลิมปิกที่จะมีขึ้นตามโปรแกรมการแข่งขันเดิม” ประธาน IOC กล่าว
อย่างไรก็ตาม นางเซอิโกะ ฮาชิโมโตะ รัฐมนตรีฝ่ายกิจการโอลิมปิก เพิ่งออกมาชี้แจงต่อสภาสูงของญี่ปุ่นเมื่อวานนี้ (3 มี.ค.63) ว่า ญี่ปุ่นอาจเลื่อนการแข่งขันกีฬาโอลิมปิก 2020 ออกไป จากเดิมมีกำหนดจัดขึ้นในวันที่ 24 ก.ค. – 9 ส.ค. โดยอาจมีขึ้นหลังจากนั้น แต่ไม่เกินสิ้นปีนี้อย่างแน่นอน ทั้งนี้ สัญญาการเป็นเจ้าภาพจัดการแข่งขันโตเกียวเกมส์ระบุแต่เพียงว่า การแข่งขันกีฬาจะต้องจัดขึ้นภายในปี 2020
“คณะกรรมการโอลิมปิกสากลมีสิทธิ์ที่จะยกเลิกการจัดการแข่งขัน เฉพาะในกรณีที่การแข่งขันไม่ได้มีขึ้นในปี 2020 สิ่งนี้หมายความว่า การแข่งขันสามารถเลื่อนออกไปได้ ตราบใดที่ยังคงมีขึ้นภายในปีปฏิทินดังกล่าว” นางฮาชิโมโตะ กล่าว